 NA RICHARD MUNGUTI OMBI la mlalamishi aliyewasilisha kesi kwa niaba ya watu 10,000 kutaka Wajaluo waruhusiwe kujitenga na Kenya na badala yake kuasisi taifa lao na kujitawala wenyewe, limetupwa na Mahakama Kuu. Jaji Lawrence Mugambi wa Mahakama ya Milimani, Nairobi ametupa kesi iliyowasilishwa na Ojijo Mark Pascal akisema haikuwasilishwa kwa njia inayofaa. Mlalamishi aliomba mahakama iruhusu kura ya maamuzi kuandaliwa ili Wajaluo waamue mustakabali wao ikiwemo kujiondoa kuwa sehemu ya Kenya na badala yake waasisi taifa lao kwa sababu “wamekuwa wakibaguliwa na serikali ya Kenya”. Akitupa kesi hiyo, Jaji Mugambi amesema Ojijo hakufuata utaratibu wote unaohitajika kwa mlalamishi kuwasilisha malalamiko yanayohusu maswala ya kikatiba katika Katiba ya Kenya. “Nimeisoma notisi ya kesi pamoja na ombi la kutaka iwe kesi ya dharura lakini ninachokiona ni kwamba ameiwasilisha chini ya kifungu kisichofaa. Badala ya malalamiko ya kawaida, alifaa kuiwasilisha kesi chini ya kifungu cha maswala ya Kikatiba yanayohusu haki za kijamii. Kwa hivyo, ninaitupilia mbali mara moja,” Mugambi ameagiza. Ojijo alikuwa ameitaka Mahakama ya Milimani kutoa agizo kwamba Wajaluo waruhusiwe kuasisi taifa lao na kujitawala wenyewe. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  